Missugune on siis see positiivne rahvuslik eeskava, mis meile esita­takse? Esimene nõue - õppida tundma Eestit ja tema rahva hinge ja luua õhkkond, mis ahvatleb looma uusi väärtusi, mis on soodus  kunstile ja kirjandusele, mis toob ainelised väärtused maha juhtivalt kohalt, hinnates neid ainult niivõrd, kui nad seda väärt. Teiseks, õppida aru saama oma loomulikest ja vaidlematuist väärtusist, mehiselt, kuid suurustamata tunnistada avalikult omaks ja tarvitamiskõlvuliseks kõik see, mis oma kodus on väärtuslikku, näha väikesigi asju, mitte ainult suuri. Ja kolmandaks, teha posi­tiivset tööd kõigil kultuurielu aladel, mis olenevad eestlastest enestest, ja niiviisi tõsta omaenese väärtuse tunnet ja  austamist teistegi poolt, tõmmata ka noored, elluastuvad sugupõlved kohe kaasa kultuuritööle, näidates neile selle võimalusi ja saavutusi.